Incredibil! O suceveancă a reclamat la 112 că este violată şi sechestrată, pentru a testa vigilenţa poliţiei

Joi, 29 August 2019 (14:47:04)

Nu mai puţin de 25 de poliţişti suceveni au fost băgaţi în alertă de gradul 0 în urma unei apel la 112 al unei femei, care sesiza că este sechestrată şi violată. După ancheta demarată în regim de urgenţă, poliţiştii au constatat că apelul este fals, ba mai mult femeia care a sunat a declarat că, după câteva pahare de rachiu, a vrut să testeze vigilenţa poliţiei. Informaţia a fost făcută publică de Parchetul de pe lângă Judecătoria Câmpulung Moldovenesc, prin procurorul Dan Blănaru. În dimineaţa zilei de 29 august, în jurul orei 5.30, o femeie a sunat la 112 şi a sesizat că a fost luată cu forţa din comuna Izvoarele Sucevei, urcată într-o maşină de teren de culoare neagră şi a fost băgată într-un beci, unde a fost sechestrată şi violată. Reclamanta a mai spus că este legată la ochi şi nu poate oferi mai multe detalii. Având în vedere „cazul Caracal”, dar şi gravitatea în sine a sesizării, s-au început imediat verificări. Imediat, sub coordonarea procurorului de caz din cadrul Parchetului de pe lângă Judecătoria Câmpulung Moldovenesc, au fost mobilizaţi poliţişti de la Câmpulung Moldovenesc, de la Serviciul de Investigaţii Criminale şi de la Poliţia oraşului Vicovu de Sus. După investigaţiile specifice, la ora 9.40, a fost identificat atât imobilul din care a fost efectuat apelul, cât şi deţinătorul postului telefonic de la care s-a efectuat apelul.Poliţiştii au intrat în casă, unde au găsit un bărbat şi pe concubina acestuia, ambii băuţi. Femeia a fost găsită cu telefonul de pe care a sunat sub pernă. Femeia a declarat că a vrut să facă o farsă pentru a vedea în cât timp se va prezenta poliţia la domiciliul lor. Cei doi au pus sesizarea pe seama consumului de alcool cu ocazia sărbătorii de Sfânta Maria pe rit vechi „Pentru soluţionarea cauzei şi pentru înlăturarea posibilei stări de pericol semnalate, au fost mobilizaţi 25 de poliţişti din cadrul Poliţiei Municipiului Câmpulung Moldovenesc, Serviciului de Investigaţii Criminale de la IPJ Suceava şi Poliţiei Oraşului Vicovu de Sus, precum şi şapte poliţişti de la Sectorul Poliţiei de Frontieră Izvoarele Sucevei. În cauză urmează ca persoana care a efectuat apelul la SNUAU 112 să fie sancţionată contravenţional, iar după definitivarea cercetărilor în dosarul penal să fie dispusă o soluţie procedurală”, se arată într-un comunicat al Parchetului de pe lângă Judecătoria Câmpulung. Femeia urmează a fi amendată drastic, dar se va alege şi cu dosar penal.

Monitorului de Suceava, puteţi prelua maxim 500 de caractere din acest articol dacă precizaţi sursa şi dacă inseraţi vizibil link-ul articolului În lipsa unui acord scris din partea, puteţi prelua maxim 500 de caractere din acest articol dacă precizaţi sursa şi dacă inseraţi vizibil link-ul articolului Incredibil! O suceveancă a reclamat la 112 că este violată şi sechestrată, pentru a testa vigilenţa poliţiei